JAKU TUAI IBAN: Jaku Sebar
DALAM minggu tu kitai deka macha sereta belematika sebansa litaricha sanggah-dilah bansa Iban ti dikumbai “Jaku Sebar”, nampung iya ti udah dichelak dalam Tusun Ke-6 dalam minggu dulu tu kemari. Jaku tuai kitai Iban ti dikumbai “Jaku Sebar” tu tebilang bendar dikena raban bansa Iban bejaku ngemaruhka diri dalam mayuh sukut, baka ari sukut ulah enggau jelekah, jaku enggau seru, lalu pia mega, ari sukut penemu ti deka dipansutka, nyangka lagi penemu ti dipansutka enda sepeninggi tuntun ti disadang orang mayuh ke ninga. Naka iya ke dikeingatka, asai ti bedau kala kitai tedingaka siku-siku Iban ke bejaku ba daun pengerami enggau tekang pengabang kala berengkah bejaku lalu madahka diri mayuh sekalika dalam penemu. Peneleba asal kitai Iban, iya nya iya ngepunka jaku diri ngena subuk jaku ti ngumbai diri rapas penemu, kurang bekal; tang mansal diri ngereja laban diri enggai ngelebuka asuh enggau pinta Tuai Rumah sekalika orang ke empu pengawa tauka pengerami nya. Pia mega Jaku Sebar sigi sigat amat diguna kena besabi enggau nunduk-ensuruk ketegal penyilap, pengilap, penyaru tauka penyalah mulut diri-empu ti udah kelelanjur sebut, penyalah dilah ti udah telansur telah, tauka ulah jelekah ti udah bisi tekelanjur dikereja ke nyau tepediska orang ke alai besabi tauka alai minta ampun nya. Iya ke bepenyalah nya ukai semina besabi enggau minta ampun ba ujung mulut aja, tang mega ba ati enggau pemereti. Iya madahka diri enda nyeliahka ukum tauka tunggu ti udah diletakka nitihka pematut ti meruan ditaga dalam undang-undang, tauka enggau atur tuai, tang amat ga penyalah iya ti udah nya enda disimpan panjai-sepanjai ti ngujungka nyadi dengki enggau dendam. NGERARA KEK TIKAH Nyadi aku tu dipinta sida apai-indai (sanu) enggau apai-indai (sanu) ngerara kek tikah enggi (sanu) seduai (sanu) tu, baka ke lemai tu. Tudah aku tu diasuh sida iya ngambuh, Nya alai ngambuh mega tudah aku, Tang kadaka aku tu lagi Landik ngambuh tukuh, terus nyepuh pedang besuran. Diasaka sida nyila, Au nyila mega aku nitihka asuh. Tang mih aku tu enda nyadang diri tu lagi Landik nyila bila pakan. Laban aku tu, itah enda baka buah kubal Ke mansau ulih nenchang; Itah enda baka buah nangka, Mansau ulih ngerumbang. Tak baka reti orang ke tinduk di padang kerengit, Tinduk aku tu garing-garing, gali lading-lading; Bebungkur muak ke pala, ayan ga mang ke burit, Tipas enggau jari kanan, tawis enggau jari chawit. Ah! Naka ga pemerinsa, buku pemensena Keruan enda seranta nadai kelambu. Baka reti orang ke belanda aku tu Ngerembang babas repa, neresa madang benta, Dini alai lengan aku enda selitan diempa gelata Isi besuri bepedi enda meiga-iga, Ah! Naka ga pemerinsa, buku penyeranta Keruan enda mensena nadai baju. Indah enda baka orang ke berumah aku tu lagi Di tanah renjan tebiang Betiang udu runjing; Endang disadang Diri ke berenyang dipuputka ribut. Indah enda baka orang ke ngelabuhka sauh Di ai nunggang, riam nyegang di tisi tebing; Sigi aku nyadang diri enda tan nugang Kena sintak pasang Ke begulang besintak surut. Tang ka pan enda mansal diri, Kati ku kereja tau tak tebelenga enda diadu, Kati ku pengawa tak dilengka lalu diketu dih! Diatu baru aku deka nusun Ari pun buluh bauh, Nguji deka ngerintai jaku tuai selangking tumbuh, Nyara sekeda jaku Dayak Satu enggau sa, lansa enda mayuh. Aku nguji ngesuhka laja ipuh Nyangka ukur iya lagi Tekelambungka Selepung, tepelunggangka Simanggang Ngumbang Simpang Sungai Keruh. Ku anak ati tu, Betati deka ngiching iya ari Mengeri Maling Ngichaka iya bisi dipending bala mayuh. Tang mih, tak nadai endar anak bekal tu; Laban jungkal tu tak kesal meunggar-unggar, Peluh aku tu tak merebujuh jempuk tubuh, Laban nangika anak penemu tu lagi Bisi tepejuh, lelang jauh Nyelalang limpang. Pengudah meri jaku sebar, nya baru lemambang lalu terus ngerara Kek Tikah, iya nya pekara pun ti endang deka dikenataika iya ngena jaku tuai ti berambai sereta bebungai. JAKU SEBAR KE-12 Jaku sebar ti keduabelas tu nyamai disebut sereta lanchat dikena orang ke tuai lebuh iya melasar jaku diri berindik ari subuk penemu ti madahka diri nadai tentu penemu ti menyana enggau penyikar ti menuku dikena ngereja asuh orang ke bisi naruh pengandal ati ba iya. Nya alai ku sida: “Nya alai tudah pangan tu tak baka ke luba-luba, chua-chua, diasuh orang bejaku ngatur kereja lalu nyanggup. Tang tu ukai ketegal aku lebih tau, lebih pandai, lebih nemu ari kita mayuh nya. Alai aku nyanggup laban aku enggai ngelebu sida ke ngasuh, lalu enggaika pengawa tu tau tak tebelega enda diadu, betagai enda diintu, tejanggal lalu diketu. Tang mih ikas anak penemu enggau penau aku tu: Itah enda bidar Laut Layar, Semuti umbas dikena belayar kandang sungai; Baka tungkang Laut Semarang, Semina umbas dikena berundang ngarang jeremai; Baka bandung Laut Kabung Semuti bisi jerubung, nadai lantai”. JAKU PENUTUP PENGUJUNG PROGRAM Jaku sebar ti nyadika penutup karang tu deka mandangka jaku sebar nya diguna nyadika jaku penutup ba pengujung program ti ditaburka ari radio enggau ba pengujung jurai ti alai mantaika keretas-kereja ba daun simposium, seminar, sekalika jurai besai ti bukai. Jaku sebar nya dipansutka munyi tu: “Sebedau aku ningkilka diri ari randau tu, aku ngarapka pekara ti dikenang bisi batang, jadika penyakang tungkat pengingat; pekara dikejaku bisi penyiru, manah tiu tau ke sulu ngelekatka adat; lalu pia mega, pekara ti diratan bisi tipan, manah ramban, tau ke teladan nyurat sempekat. “Enti nyema kenang aku tu bisi didinga kita nyimpang, anang mega nuduh aku limpang tembu bekenang enggau aki kitai Bunsu Belelang ke mai nyerang ke menua Dabung Mayang maya ujung nebang, tang tak upang ga serang, rumbau ga kayau. Laban aki kitai Bunsu Belalang tembu tak gagau bara rindang ngadingka sinang. Baka nya mega enti kita bisi ninga kenang aku tak ngigau ari batang jauh lelang, anang mega lalu nuduh aku majau berandau enggau aki kitai Bunsu Nabau ke bebai ngayau ke menua Sepulau Ajau maya badu ngetau, tang tak rumbau ga kayau, upang ga serang. Laban aki Bunsu Nabau tembu ngarau ngaduka likau ke nyembayau baruh berang. “Nya alai aku besedia nerima seleti enggau seruri ari kita peninga mayuh, kelebih agi kita peninga ke endang angkun rinduka kenang dalam program tu”. Jaku sebar ti kedua tu mudah amat dikeingat sereta rumpas amat disebut, dikena nutup jaku ti alai mantaika keretas-kereja rambau Iban besimposium: “Dikena aku nutup enggau nyurutka diri ari jurai tu, dia aku ngarapka pekara ti dikerandauka dalam awak jam ti kurang lebih 45 minit tu tadi, tau bisi diserenih, disuling sereta dipegunaka kitai sama-sama dikena kitai mensiang ayu enggau ngelimbu semengat kitai ke idup segulai sejalai beraban bansa dalam menua tu. Lalu pia mega, enti reti utai ti ditusi tu tadi bisi salah munyi, tesat reti, anang ga semua kitai ke ba daun simposium tu lalu nguing ke tisi, begedi’ ati, tang beri mih aku pemereti luar kekira. Enti sipat jurai aku tu tadi bisi pimpat ngasuh salah anggap, anang ga lalu beguai mutap lalu ngumbai iya mapap, tang ajar aku bejimat-jimat, beradat enggau jalai bebasa. Enti selit jaku aku tu tadi didinga kita mayuh bisi enda janit, tang udu bebelit, anang mega beguai tak ngait jung michit, tang beri aku genselu batu-pengait beruit dikena kitai bela betarit-tarit merajaka litaricha enggau budaya kitai bansa. Terima kasih”. 
See author's posts
